สรุปภาวะตลาดต่างประเทศ ประจำวันที่ 9 พ.ย. 2565
สรุปภาวะตลาดต่างประเทศ ประจำวันที่ 9 พ.ย. 2565
สรุปภาวะตลาดต่างประเทศ ประจำวันที่ 9 พ.ย. 2565
10 พ.ย. 2565

ดัชนีดาวโจนส์ตลาดหุ้นนิวยอร์กปิดร่วงลงกว่า 600 จุดในวันพุธ (9 พ.ย.) โดยนักลงทุนวิตกกังวลเกี่ยวกับผลการเลือกตั้งกลางเทอมของสหรัฐซึ่งยังไม่มีความชัดเจนว่าพรรคใดจะได้ครองเสียงข้างมากในสภาคองเกรส นอกจากนี้ การร่วงลงอย่างหนักของราคาคริปโทเคอร์เรนซียังสร้างแรงกดดันต่อบรรยากาศการซื้อขายในตลาดหุ้นนิวยอร์กด้วย
ดัชนีเฉลี่ยอุตสาหกรรมดาวโจนส์ปิดที่ 32,513.94 จุด ร่วงลง 646.89 จุด หรือ -1.95%, ดัชนี S&amp;P500 ปิดที่ 3,748.57 จุด ลดลง 79.54 จุด หรือ -2.08% และดัชนี Nasdaq ปิดที่ 10,353.18 จุด ดิ่งลง 263.03 จุด หรือ -2.48%
ตลาดหุ้นยุโรปปิดลดลงในวันพุธ (9 พ.ย.) หลังปรับตัวขึ้นติดต่อกัน 3 วัน โดยถูกกดดันจากการร่วงลงของหุ้นกลุ่มที่อ่อนไหวต่อภาวะเศรษฐกิจ ท่ามกลางความไม่แน่นอนเกี่ยวกับผลการเลือกตั้งกลางเทอมของสหรัฐ และความวิตกเกี่ยวกับเงินเฟ้อที่เพิ่มขึ้น
ทั้งนี้ ดัชนี STOXX 600 ปิดที่ 420.34 จุด ลดลง 1.27 จุด หรือ -0.30%
ดัชนี CAC-40 ตลาดหุ้นฝรั่งเศสปิดที่ 6,430.57 จุด ลดลง 10.93 จุด หรือ -0.17%, ดัชนี DAX ตลาดหุ้นเยอรมนีปิดที่ 13,666.32 จุด ลดลง 22.43 จุด หรือ -0.16% และดัชนี FTSE 100 ตลาดหุ้นลอนดอนปิดที่ 7,296.25 จุด ลดลง 9.89 จุด หรือ -0.14%
ตลาดหุ้นลอนดอนปิดลบในวันพุธ (9 พ.ย.) โดยหุ้นกลุ่มค้าปลีกถ่วงตลาดลง หลังบริษัทมาร์ค แอนด์ สเปนเซอร์ (M&amp;S) เตือนเกี่ยวกับผลกำไรทั้งปีที่ลดลง ขณะที่นักลงทุนชะลอการซื้อขายหุ้นท่ามกลางความไม่แน่นอนเกี่ยวกับผลการเลือกตั้งกลางเทอมของสหรัฐที่เป็นไปอย่างสูสี
ดัชนี FTSE 100 ตลาดหุ้นลอนดอนปิดที่ 7,296.25 จุด ลดลง 9.89 จุด หรือ -0.14%
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงในวันพุธ (9 พ.ย.) หลังสหรัฐเปิดเผยสต็อกน้ำมันดิบเพิ่มขึ้นสวนทางกับการคาดการณ์ของนักวิเคราะห์ นอกจากนี้ ตลาดน้ำมันยังได้รับแรงกดดันจากการแข็งค่าของดอลลาร์ และความกังวลเกี่ยวกับสถานการณ์โควิด-19 ในประเทศจีน
ทั้งนี้ สัญญาน้ำมันดิบ WTI ส่งมอบเดือนธ.ค. ร่วงลง 3.08 ดอลลาร์ หรือ 3.5% ปิดที่ 85.83 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนม.ค. ลดลง 2.71 ดอลลาร์ หรือ 2.8% ปิดที่ 92.65 ดอลลาร์/บาร์เรล
สัญญาทองคำตลาดนิวยอร์กปิดลบในวันพุธ (9 พ.ย.) เนื่องจากการแข็งค่าของสกุลเงินดอลลาร์เป็นปัจจัยกดดันตลาด ขณะที่นักลงทุนจับตาการเปิดเผยดัชนีราคาผู้บริโภค (CPI) ของสหรัฐในวันนี้
ทั้งนี้ สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 2.3 ดอลลาร์ หรือ 0.13% ปิดที่ 1,713.7 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 17.5 เซนต์ หรือ 0.81% ปิดที่ 21.327 ดอลลาร์/ออนซ์
สัญญาพลาตินัมส่งมอบเดือนม.ค. ลดลง 17.2 ดอลลาร์ หรือ 1.7% ปิดที่ 997.3 ดอลลาร์/ออนซ์
สัญญาพัลลาเดียมส่งมอบเดือนธ.ค. ร่วงลง 73.40 ดอลลาร์ หรือ 3.8% ปิดที่ 1,859.20 ดอลลาร์/ออนซ์
ดอลลาร์สหรัฐแข็งค่าเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันพุธ (9 พ.ย.) เนื่องจากนักลงทุนเข้าซื้อดอลลาร์ในฐานะสกุลเงินปลอดภัย ก่อนที่จะรู้ผลการเลือกตั้งกลางเทอมสหรัฐ และการเปิดเผยดัชนีราคาผู้บริโภค (CPI) ประจำเดือนต.ค.ของสหรัฐ
ทั้งนี้ ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.83% แตะที่ระดับ 110.5490
ดอลลาร์สหรัฐแข็งค่าเมื่อเทียบกับเงินเยน ที่ระดับ 146.64 เยน จากระดับ 145.55 เยน, แข็งค่าเมื่อเทียบกับดอลลาร์แคนาดา ที่ระดับ 1.3534 ดอลลาร์แคนาดา จากระดับ 1.3438 ดอลลาร์แคนาดา และแข็งค่าเมื่อเทียบกับโครนาสวีเดน ที่ระดับ 10.8935 โครนา จากระดับ 10.7513 โครนา แต่ดอลลาร์อ่อนค่าเล็กน้อยเมื่อเทียบกับฟรังก์สวิส ที่ระดับ 0.9857 ฟรังก์ จากระดับ 0.9858 ฟรังก์
ส่วนยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0005 ดอลลาร์ จากระดับ 1.0077 ดอลลาร์ และเงินปอนด์อ่อนค่าลงแตะที่ระดับ 1.1344 ดอลลาร์ จากระดับ 1.1537 ดอลลาร์